КъэIуэгъуей гуауэ
Куржы-абхъаз зауэм нэхъ щIалэ дыдэу, и ныбжьыр илъэс 16 иримыкъуауэ, хэкIуэда Бырхьэм Валерэ щаукIар дыгъуасэми ярейуэ, абы и гугъу ищIын къытохьэлъэ и адэ Мусэбий. АтIэми игу къегъэкIыж.
— Е дрийпсрийуэ щымыта, олимпиадэ хъуамэ къахэжаныкIыу, дерс псомкIи хъарзынэу, спортми дихьэхыу апхуэдэт Валерэ, — жеIэ абы. — Си щхьэгъусэр сымаджэ хьэлъэт, лышх уз къеуэлIауэ. Згъэхъужын си гугъэу илъэситIкIэ къесшэкIащ. Иужьрейуэ Москва зы клиникэ гуэрым сшат, «Труд» газетым а узыр ягъэхъужу тхыгъэ тету къэслъагъури. Абы къыщIэкIыжри, махуэ епщыкIузанэм ар дунейм ехыжащ. ЩIалищ сиIэти, нэхъыжьыр Валерэт. Илъэс 16 мыхъуа сабийм и гум щыщIамрэ зэгупсысамрэ тхьэм ещIэ. Зи анэр зыфIэкIуэда, зи къарумрэ зэфIэкIымрэ къигъэгугъэ щIалэщIэм хуэшэчагъэнкъым гъунэгъу, къуэш республикэм лей къызэрытехьэр. Дыгъэгъазэ мазэу я фIэфIыныгъэкIэ Абхъазым кIуэхэм я гъусэу гъуэгу техьащ. Къэслъыхъуащ ар зэрысхузэфIэкIкIэ, езыр гъатхэпэм и 7-м къэкIуэжащ. Хуэзгъэгъунуи къызэлъэIури, школми щIэтIысхьэжат. АрщхьэкIэ зэуапIэм Iухьэж гуэрхэм я гъусэу игъэзэжри, а мазэ дыдэм и 16-м яукIащ, кърамышыжыфурэ щыщIэтлъхьэжар гъатхэпэм и 20-рщ.
Балигъ мыхъуа щIалэр фIырыфIкIэ сыутIыпщынт сэ?! СщIакъым, и гупцIанагъэмрэ и хьэлэлыгъэмрэ текIуэдауэ аращ зи псэугъуэ щIалэр. Мыхъужыххэмэ сэ сыкIуэнт и пIэкIэ, къуищым я нэхъыжьу къэжэпхъа щIалэщIэр зэуапIэм Iузмыгъэхьэн щхьэкIэ.
Нэгъабэ япэу, Яхэгуауэ Къазбэч и фIыгъэкIэ, Абхъазым сыкIуауэ аращ сэ, илъэс къэс абы зыщызыгъэпсэху адэ-анэхэм сахэту. НэхъапэкIи щхьэ сыкъэмыкIуарэ жысIэу пщIэшхуэ къысхуащIащ, дэнэ щIыпIэ дымыкIуами, зы дакъикъэ я нэIэ страмыгъэкIыу. «Утлъагъуну сыту дыхуейт», — къызжезыIахэр гъунэжщ. Егъэлеяуэ си гуапэ хъуащ Валерэ зэращIэжыр, «Валерочки, Берхамчики?» — жаIэу ягу къызэрагъэкIыжыр.
Зытхыжар
ИСТЭПАН Залинэщ.
